אהרון חליוה

קורות חייו

חליוה נולד וגדל בחיפה, ולמד בבית הספר "אליאנס" בעיר מגוריו. התגייס לצה"ל בשנת 1985, התנדב לצנחנים ושובץ בגדוד 202. עבר מסלול הכשרה כלוחם וקורס מ"כים חי"ר. לאחר הקורס שימש כמש"ק במחלקת הסיור של הפלוגה המסייעת בגדוד 202. באפריל 1988 סיים קורס קציני חי"ר ושב לגדוד 202, שם מונה למפקד מחלקת המרגמות בפלוגה המסייעת. שבועיים לאחר מכן השתתף בפשיטה על מיידון, במהלך המבצע איבד את אחד מחייליו ואת מפקד פלוגתו. בהמשך שימש כמפקד הפלוגה המסייעת בגדוד 202. במהלך התפקיד השתתף במבצע "ניב מדובר" נגד יעדי חזבאללה בקו שבין כפרא ליעטר, שמטרתו הייתה חיסול מחבלים והשמדת משגרי קטיושה. בשנת 1995 שימש כמפקד מחלקה בקורס קציני חי"ר בבה"ד 1. לאחר מכן שימש כראש לשכת מפקד פיקוד הצפון, יצחק מרדכי. בהמשך מונה לסגן מפקד גדוד 202. במהלך התפקיד לקח חלק בהיתקלות עם מחבלים בוואדי סלוקי. לאחר מכן שימש כקצין אג"ם של חטיבת הצנחנים. בסיום התפקיד השתחרר מצה"ל.
לאחר חצי שנה החליט לשוב לצבא, הוא הועלה לדרגת סא"ל ומונה למפקד גדוד 202, ושימש בתפקיד בין השנים 1999–2001. במהלך התפקיד פיקד על הגדוד בין היתר באירועי יום הנכבה בצומת איו"ש. בעת שהוצב גדודו בתעסוקה מבצעית בגזרת הר דב, הרגו לוחמי הגדוד שני מחבלים שניסו לבצע חדירה לשטח ישראל מן הכפר רג'ר. אחד האירועים הבולטים בתקופתו כמפקד הגדוד, היה חטיפת חיילי צה"ל בהר דב, שאירעה בגזרה תחת אחריותו. בשנת 2001 מונה למפקד בא"ח צנחנים, שם התפרסם כמי שאמר לטירונים כי "יש סיכוי שתחזרו בארון". במהלך התפקיד הוביל את המעבר לבסיס האימונים "בא"ח שפיפון", אשר נחנך בשנת 2001. כמו כן יצא חוצץ נגד אלו שטענו שהתנאים הטובים בבא"ח, יהפכו את הצנחנים לחיילים פחות טובים, וטען שצנחנים יכולים לישון טוב בחדרים ממוזגים, ואחר כך לצאת לאימון מפרך על הגבעות הסמוכות. את תפקידו סיים בשנת 2003.
בשנת 2003 הועלה לדרגת אל"ם והתמנה למפקד חטיבה 55, ושימש בתפקיד עד שנת 2005. בשנת 2005 מונה למפקד חטיבת אפרים. במהלך התפקיד הוביל את המאבק בטרור הפלסטיני בגזרת טול כרם וקלקיליה. עם הישגי החטיבה תחת פיקודו נמנה חיסול המבוקש לואי סעדי בידי כוח מיחידת דובדבן. את תפקידו סיים ב-14 במאי 2007. ביוני 2007 מונה למפקד בה"ד 1, ושימש בתפקיד עד יולי 2009. תקופתו כמפקד הבה"ד התאפיינה בהרחבה ניכרת של בית הספר לאור הגידול במספר הצוערים. בסדרה תיעודית של רשת על קורס קציני יבשה, הוא זכה לחשיפה רבה. בסדרה הוא נראה כמי ששם דגש רב על פיתוח ביטחונו העצמי של הצוער ומדגיש את ערך הדבקות במשימה והחתירה לניצחון, כמי שמחדד את המשימה של הקצין בצה"ל ומתמצת אותו במשפט: "חברים, אתם צריכים להיות מספיק בטוחים בעצמכם, מאמינים בעצמכם, ביכולות המקצועית, הפיקודית, המנהיגותית להוביל אנשים... אתם צריכים לנצח במלחמה הבאה!". ב-20 באוגוסט 2009 מונה למפקד חטיבת הצנחנים. במהלך תפקידו הצהיר, בצעד מעורר מחלוקת, שהוא מתנגד לחיילים המשרתים במסלולים מקוצרים, כגון ישיבות ההסדר, מח"ל ונח"ל, אותם הוא רואה כלא-ערכיים, והודה שהוא מפלה אותם לרעה בקידומם. את תפקידו סיים ב-14 באפריל 2011.
ב-18 במאי 2011 הועלה לדרגת תא"ל ומונה למפקד עוצבת האש. בתחילת שנת 2012 אמר לקציני מילואים בפורום סגור (בהתייחסו למחאת האוהלים) "בגלל שהפגנתם בתל אביב, אין לצה"ל כסף לטילים", וספג ביקורת ציבורית על כך. את תפקידו סיים ב-10 באוקטובר 2013. בשנת 2014 מונה לראש חטיבת המבצעים באמ"ץ, ושימש בתפקיד בין היתר במהלך מבצע שובו אחים ומבצע צוק איתן. ב-28 במרץ 2016 הועלה לדרגת אלוף וב-19 ביוני סיים את תפקידו כראש חטיבת המבצעים באמ"ץ.
ב-13 ביולי 2016 מונה לראש אגף טכנולוגיה ולוגיסטיקה. ב-12 בנובמבר 2017 נחשף כי כ-800 חיילים שלחו מכתב לרמטכ"ל, גדי איזנקוט, בשמם המלא ובמספרם האישי, ובו הם מבקשים להשיב שיעור תורה שבוטל על ידו. ב-2 במאי 2018 סיים את תפקידו. ב-21 במאי 2018 מונה לראש אגף המבצעים.

השכלה וחיים פרטיים

חליוה בוגר המכללה לביטחון לאומי במחזור ל"ב, בעל תואר ראשון במדעי החברה מאוניברסיטת בר-אילן ובעל תואר שני במדעי החברה מאוניברסיטת חיפה.
מתגורר בצפון תל אביב, נשוי ואב לחמישה ילדים, בהם שניים מנישואיו הקודמים לשירה מרגלית, בתו של העיתונאי דן מרגלית.